Document ID: 32014R1362

REGOLAMENT TA' IMPLIMENTAZZJONI TAL-KUMMISSJONI (UE) Nru 1362/2014
tat-18 ta' Diċembru 2014
li jistabbilixxi regoli dwar proċedura simplifikata għall-approvazzjoni ta' ċerti emendi għal programmi operazzjonali ffinanzjati mill-Fond Ewropew Marittimu u tas-Sajd u regoli li jikkonċernaw il-format u l-preżentazzjoni tar-rapporti annwali dwar l-implimentazzjoni ta' dawk il-programmi
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 508/2014 tal-Parlament Ewropew u tal-Kunsill tal-15 ta' Mejju 2014 dwar il-Fond Ewropew għall-Affarijiet Marittimi u s-Sajd u li jħassar ir-Regolamenti tal-Kunsill (KE) Nru 2328/2003, (KE) Nru 861/2006, (KE) Nru 1198/2006 u (KE) Nru 791/2007 (UE) u r-Regolament (UE) Nru 1255/2011 tal-Parlament Ewropew u tal-Kunsill (1), u b'mod partikolari l-Artikolu 22(1) u 114(3) tiegħu,
Billi:
(1)
Skont l-Artikolu 20 tar-Regolament (UE) Nru 508/2014, kull emenda għal programm operazzjonali ffinanzjat permezz tal-Fond Ewropew għall-Affarijiet Marittimi u s-Sajd (“FEMS”) għandha tiġi approvata mill-Kummissjoni.
(2)
Skont l-Artikolu 22(2) tar-Regolament (UE) Nru 508/2014 il-proċeduri u l-iskedi ta' żmien għas-sottomissjoni u l-approvazzjoni tal-emendi li ġejjin għall-programmi operazzjonali għandhom jiġu ssimplifikati fil-każijiet li ġejjin: (a) emendi fil-programmi operazzjonali dwar it-trasferiment tal-fondi bejn il-prijoritajiet tal-Unjoni, kemm-il darba l-fondi trasferiti ma jaqbżux l-10 % tal-ammont allokat għall-prijorità tal-Unjoni; (b) emendi fil-programmi operazzjonali dwar l-introduzzjoni jew l-irtirar ta' miżuri jew tipi ta' operazzjonijiet rilevanti u informazzjoni u indikaturi relatati; (c) emendi fil-programmi operazzjonali dwar bidliet fid-deskrizzjoni tal-miżuri, inklużi bidliet fil-kundizzjonijiet tal-eliġibbiltà; (d) emendi meħtieġa minn bidliet fil-prioritajiet tal-Unjoni għall-politika ta' eżekuzzjoni u kontroll. Tali emendi fil-programmi operazzjonali m'għandhomx jaffettwaw il-loġika ġenerali tal-intervenzjoni tal-programm, il-prijoritajiet magħżula u l-għanijiet speċifiċi tal-Unjoni, u lanqas ir-riżultati li għandhom jilħqu. Għaldaqstant ma għandhomx jitqajmu dubji dwar il-kompatibbiltà tagħhom ta' regoli u prattiki eżistenti.
(3)
Għalhekk huwa meħtieġ li jiġu stipulati regoli dwar proċedura simplifikata għall-approvazzjoni ta' emendi fil-programmi operazzjonali elenkati fl-Artikolu 22(2) tar-Regolament (UE) Nru 508/2014. Din il-proċedura għandha tippermetti lill-Kummissjoni tapprova, f'perjodu qasir ta' żmien, dan it-tip ta' emendi mressqa minn Stat Membru partikolari għall-programm operazzjonali tagħhom. Minħabba l-limitazzjonijiet taż-żmien, il-proċedura simplifikata għandha tkun soġġetta għal preżentazzjoni ta' talba sostnuta b'informazzjoni kompluta mill-Istati Membri li tippermetti lill-Kummissjoni tagħmel valutazzjoni sħiħa tal-emendi proposti.
(4)
Skont l-Artikolu 50 tar-Regolament (UE) Nru 1303/2013 u l-Artikolu 114 tar-Regolament (UE) Nru 508/2014, kull Stat Membru għandu jippreżenta lill-Kummissjoni rapport annwali dwar l-implimentazzjoni tal-programm operazzjonali tiegħu sal-31 ta' Mejju ta' kull sena mill-2016 sal-2023.
(5)
Ir-rapport annwali dwar l-implimentazzjoni ppreżentat mill-Istati Membri għandu jipprovdi informazzjoni li tkun konsistenti u komparabbli bejn is-snin ta' implimentazzjoni kif ukoll fost l-Istati Membri. Ir-rapport għandu wkoll jippermetti l-aggregazzjoni tad-dejta fil-livell tal-FEMS jew meta jeħtieġ, għall-Fondi Ewropej Strutturali u ta' Investiment kollha.
(6)
Huwa meħtieġ li jiġu stabbiliti regoli dwar il-format u l-preżentazzjoni ta' dawk ir-rapporti ta' implimentazzjoni annwali.
(7)
Sabiex tiġi żgurata l-applikazzjoni immedjata tal-miżuri previsti f'dan ir-Regolament, dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
(8)
Il-miżuri previsti f'dan ir-Regolament huma bi qbil mal-opinjoni tal-Kumitat tal-Fond Ewropew Agrikolu u għall-Gwida (FEGGA),
ADOTTAT DAN IR-REGOLAMENT:
Artikolu 1
Approvazzjoni permezz ta' proċedura simplifikata ta' emendi għall-programmi operazzjonali
1. Meta Stat Membru jippreżenta lill-Kummissjoni talba għall-approvazzjoni ta' emenda għal programm operazzjonali li jaqa' taħt il-kamp ta' applikazzjoni tal-Artikolu 22(2) tar-Regolament (UE) Nru 508/2014, għandu jitlob lill-Kummissjoni biex tapprova l-imsemmija emenda permezz ta' proċedura simplifikata skont dan l-Artikolu.
2. Talbiet għall-approvazzjoni permezz ta' proċedura simplifikata għandhom jinkludu biss l-emendi elenkati fl-Artikolu 22(2) tar-Regolament (UE) Nru 508/2014.
3. Meta l-Kummissjoni tikkunsidra li l-informazzjoni provvduta mill-Istat Membru kkonċernat dwar miżura notifikata skont il-paragrafu 1 mhijiex kompluta, għandha titlob l-informazzjoni addizzjonali kollha meħtieġa. Il-perjodu stabbilit fil-paragrafi 4 u 5 għandu jibda l-għada tal-wasla tat-talba kompluta għall-approvazzjoni ta' emenda fil-programm operazzjonali tagħha kif indikat mill-Kummissjoni lill-Istat Membru.
4. Meta l-Kummissjoni tonqos milli tibgħat lill-Istat Membru xi osservazzjonijiet fi żmien 25 jum ta' ħidma minn meta tirċievi talba għal approvazzjoni permezz ta' proċedura simplifikata, l-emenda għall-programm operazzjonali għandha titqies bħala approvata mill-Kummissjoni.
5. Meta l-Kummissjoni tkun bagħtet osservazzjonijiet lill-Istat Membru fi żmien 25 jum ta' ħidma minn meta tirċievi t-talba għall-approvazzjoni permezz ta' proċedura simplifikata, l-emenda għall-programm operazzjonali għandha tiġi approvata skont il-proċedura stabbilita fl-Artikolu 30(2) tar-Regolament (UE) Nru 1303/2013 u l-Artikolu 20(1) tar-Regolament (UE) Nru 508/2014.
Artikolu 2
Il-format u l-preżentazzjoni tar-rapporti annwali ta' implimentazzjoni
Il-kontenut tar-rapport annwali ta' implimentazzjoni kif stabbilit fl-Artikolu 50 tar-Regolament (UE) Nru 1303/2013 u fl-Artikolu 114(2) tar-Regolament (UE) Nru 508/2014, għandu jiġi ppreżentat skont il-mudell stabbilit fl-Anness ta' dan ir-Regolament.
Artikolu 3
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta' Diċembru 2014.

Labels: 19
10
8
6
12
15